**Nicco Rae Montaño** (s. 16. joulukuuta 1988 Shiprock, New Mexico) on yhdysvaltalainen vapaaottelija. Hän on ollut joulukuusta 2017 Ultimate Fighting Championshipin (UFC) naisten kärpässarjan (engl. *flyweight*) mestari.

Tausta
------

Montaño varttui navajo-intiaanien reservaatissa Arizonassa. Hänen äitinsä on puoliksi navajo ja puoliksi chickasaw. Montaño aloitti vapaaottelun vuonna 2013 harrastettuaan sitä ennen brasilialaista jujutsua. Hänen isänsä, vuonna 2006 kuollut Frankie Montaño, otteli nyrkkeilyammattilaisena 1970- ja 1980-luvuilla ja toimi myöhemmin nyrkkeilyvalmentajana ja -promoottorina.

Vapaaottelu-ura
---------------

Montaño otteli amatöörinä viisi ottelua, voittaen ne kaikki. Hän kohtasi ensimmäisessä ammattilaisottelussaan marraskuussa 2015 Stacey Sigalan King of the Cagen (KOTC) tapahtumassa. Montaño voitti ottelun teknisellä tyrmäyksellä ensimmäisessä erässä. Ottelu käytiin kääpiösarjassa (engl. *bantamweight*), kuten myös hänen seuraava ottelunsa helmikuussa 2016. Hän hävisi Pam Sorensonille tuomariston hajaäänin.

Sorenson-ottelun jälkeen Montaño siirtyi alempaan painoluokkaan, kärpässarjaan. Hän voitti elokuussa 2016 Shana Dobsonin tuomariston yksimielisellä päätöksellä ja saman vuoden lokakuussa Jamie Milanowskin teknisellä tyrmäyksellä. Jälkimmäisen voiton myötä Montañosta tuli KOTC:n naisten kärpässarjan mestari. Tammikuussa 2017 hän palasi kääpiösarjaan otellakseen HD MMA:n mestaruudesta Julia Avilaa vastaan. Montaño hävisi ottelun tuomariston yksimielisellä päätöksellä.

Elokuussa 2017 Montañon julkistettiin olevan kilpailijana *Ultimate Fighter* -ohjelman 26. tuotantokaudella (*The Ultimate Fighter: A New World Champion*). Kaudella haettiin ensimmäistä mestaria UFC:n uuteen naisten painoluokkaan, kärpässarjaan. Montaño oli sijoitettu turnauskaaviossa neljänneksitoista kuudestatoista ottelijasta ja hän kohtasi ensimmäisellä kierroksella kolmanneksi sijoitetun Lauren Murphyn. Montaño voitti ottelun tuomariston yksimielisellä päätöksellä. Hän voitti yksimielisillä päätöksillä myös puolivälieräottelun Montana Stewartia vastaan sekä välieräottelun Barb Honchakia vastaan. Näitä kolmea ottelua ei oteta huomioon Montañon ammattilaisuran virallisissa tilastoissa, vaan ne lasketaan näytösotteluiksi.

Montaño teki virallisen UFC-debyyttinsä 1. joulukuuta 2017 *Ultimate Fighter* -kauden finaalitapahtumassa Las Vegasissa. Hänen vastustajanaan piti alun perin olla Sijara Eubanks, mutta Eubanksin jouduttua päivää ennen ottelua sairaalahoitoon painonpudotuksen aiheuttaman munuaisten vajaatoiminnan vuoksi, hänen tilalleen mestaruusotteluun nostettiin Roxanne Modafferi. Montaño voitti Modafferin tuomariston yksimielisellä päätöksellä (lukemin 50–45, 49–46, 49–46) ja hänestä tuli näin UFC:n ensimmäinen naisten kärpässarjan mestari.

Lähteet
-------

1. 1 2 3 4 5  Nicco Montano *Sherdog.com*. Viitattu 9.4.2018. (englanniksi)
2. ↑  About me *niccomontano.net*.  Arkistoitu 22.7.2018. Viitattu 9.4.2018. (englanniksi)
3. 1 2  Okamoto, Brett: Nicco Montano beats Roxanne Modafferi for UFC's first female flyweight title *ESPN.com*.  3.12.2017. Viitattu 9.4.2018. (englanniksi)
4. ↑  Raimondi, Marc: TUF 26’s Nicco Montano began following late father’s legacy before she ever realized it *MMAFighting.com*.  20.9.2017. Viitattu 9.4.2018. (englanniksi)
5. 1 2  Nicco Montano *UFC.com*. Viitattu 9.4.2018. (englanniksi)
6. ↑  Wright, Rick: Montano’s Ultimate Fighter work earns her a title shot *Albuquerque Journal*.  29.11.2017. Viitattu 9.4.2018. (englanniksi)
7. ↑  Sargent, Robert: Women’s MMA Report: Holm KOs Rousey, UFC hints at new flyweight division *MMAjunkie*.  24.11.2015. Viitattu 9.4.2018. (englanniksi)
8. ↑  Sargent, Robert: Women's MMA Report: Tate chokes out Holm at UFC 196, Nunes campaigns for title shot *MMAjunkie*.  9.3.2016. Viitattu 9.4.2018. (englanniksi)
9. ↑  Pair of Fit NHB Fighters Challenge for KOTC Titles Oct. 8 *FitNHB.com*.  10.9.2016.  Arkistoitu 9.4.2018. Viitattu 9.4.2018. (englanniksi)
10. ↑  Lujan, Phillip: Nicco Montano Draws #14 Seed, Featured On The Ultimate Fighter Season 26 *SWFight.com*.  6.9.2017. Viitattu 9.4.2018. (englanniksi)[vanhentunut linkki]
11. ↑  Julia Avila vs Nicco Montano (lataajana tapahtuman järjestäjä HD Boxing & MMA) *YouTube.com*.  17.1.2017. Viitattu 9.4.2018. (englanniksi)
12. ↑  Sloan, Mike: ‘TUF 26’ Cast Revealed *Sherdog.com*.  5.8.2017. Viitattu 9.4.2018. (englanniksi)
13. ↑  Lee, Alexander K.: The Ultimate Fighter 26, Episode 4 results: Lauren Murphy vs. Nicco Montano *MMAFighting.com*.  20.9.2017. Viitattu 9.4.2018. (englanniksi)
14. ↑  Al-Shatti, Shaun: Sijara Eubanks releases statement on ‘kidney failure’ that led to UFC title fight withdrawal *MMAFighting.com*.  30.11.2017. Viitattu 9.4.2018. (englanniksi)